पाएं अपने शहर की ताज़ा ख़बरें और फ्री ई-पेपरडाउनलोड करें
बुधवार को 18+ आयु के लोगों को वैक्सीन लगाई गई । जिला मुख्यालय पर कुल 100 युवक-युवतियों का वैक्सीन के लिए स्लॉट बुक हुआ था लेकिन इनमें से सिर्फ 96 ही वैक्सीन लगवाने पहुंचे। हालांकि 45+ आयु वर्ग के लोगों में वैक्सीन को लेकर अच्छा उत्साह रहा। जिले में कुल 2678 लोगों को वैक्सीन लगाई गई। स्वास्थ्य विभाग के अनुसार बुधवार को जिले में कुल 2774 को वैक्सीन लगाई गई। गुरुवार को भी आवासीय खेलकूद संस्थान में युवक-युवतियों को वैक्सीन लगाई जाएगी। इसके साथ ही 18+ आयु वर्ग के रजिस्ट्रेशन के लिए गुरुवार शाम 4 बजे पोर्टल खुलेगा। इसमें शनिवार के सेशन के लिए 350 का रजिस्ट्रेशन होना है।
जिले में 82 केंद्राें पर वैक्सीनेशन, इसमें से 1 केंद्र 18+ वालाें के लिए : वैक्सीनेशन के चौथे चरण की शुरुआत बुधवार से हुई। बुधवार को जिले में कुल 82 केंद्रों पर वैक्सीनेशन हुआ। इनमें से 81 केंद्रों पर 45 वर्ष से अधिक आयु वर्ग के लोगों को वैक्सीन लगाई गई, जबकि जिला मुख्यालय स्थित आवासीय खेलकूद संस्थान में 18 से 44 वर्ष आयु वर्ग के लोगों को वैक्सीन लगाई। आवासीय खेलकूद संस्थान में कुल 100 लोगों को वैक्सीन लगना थी, लेकिन इनमें से 96 लोग ही वैक्सीन लगवाने पहुंचे। सुबह से ही यहां युवक-युवतियां वैक्सीन लगवाने पहुंचते रहे। देर शाम तक यहां वैक्सीन लगाई गई।
30 अप्रैल से पहले रजिस्ट्रेशन कराने वाले भी पहुंचे पर मायूस होकर लौटना पड़ा
हालांकि इस दौरान वे लोग भी यहां पहुंचे जिन्होंने 30 अप्रैल से पहले रजिस्ट्रेशन करवाए थे और उन्हें स्लॉट नहीं मिले थे। मोबाइल पर मैसेज दिखाने के बाद उन्हें स्लॉट अलॉट करने की समझाइश दी गई। ऐसे में बड़ी संख्या में युवकों को मायूस होकर लौटना पड़ा। जिला टीकाकरण अधिकारी डॉ. एमके चंदेल ने बताया कि एक दिन पहले मंगलवार को रजिस्ट्रेशन करते हुए 5 और 6 मई को वैक्सीन लगवाने के लिए 200 लोगों को स्लॉट आवंटित हुआ था। इसके बाद रजिस्ट्रेशन बंद हो गए थे। अब शनिवार को 18+ वर्ग के युवक-युवतियों को वैक्सीन लगाई जाएगी।
टारगेट 4100 का, 2774 को लगा टीका
बुधवार को जिले में 82 केंद्रों पर वैक्सीन लगाई गई। इस दौरान 4100 को वैक्सीन लगाने का लक्ष्य तय किया गया था। इनमें से 100 युवक-युवतियां 18 से 44 वर्ष के शामिल थे। शेष 4 हजार लोगों को वैक्सीन लगाने के लिए 81 केंद्र पर टीकाकरण किया गया। आष्टा ब्लॉक में 25 केंद्रों पर 1 हजार लोगों को वैक्सीन लगाने का लक्ष्य था, जहां 879 को वैक्सीन लगाई गई। इसी तरह बुदनी में 400 में से 310, इछावर ब्लॉक में 8 केंद्रों पर 600 में से 349 और नसरुल्लागंज में 5 केंद्रों पर 400 में से 107 लोगों को वैक्सीन लगाई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn